3.2.Výkaz o finančných výsledkoch pred konsolidáciou

Rovnakým spôsobom ako súvaha sa vypracúva aj výkaz o finančných výsledkoch pred konsolidáciou, aby sa mohol začleniť do konsolidovaných finančných výkazov EÚ.

2017 2016 Príjem z prevádzkových činností 939 062 – Výdavky na prevádzkové činnosti 3 834 219 310 636 400 VÝSLEDOK PREVÁDZKOVÝCH ČINNOSTÍ 2 895 157 310 636 400 Finančné výnosy 29 913 694 39 947 802 Finančné náklady 51 793 999 114 563 908 FINANČNÝ VÝSLEDOK 21 880 305 74 616 106 HOSPODÁRSKY VÝSLEDOK ZA ROZPOČTOVÝ ROK 24 775 462 385 252 506

·Príjmy z prevádzkových činností zahŕňajú zúčtovanie finančných rezerv, ktoré vznikli v dôsledku zníženia súčasnej hodnoty budúcich sýrskych nezaplatených splátok.

·Výdavky na prevádzkové činnosti zahŕňajú predovšetkým vyplatené poplatky EIB za správu (0,9 milióna EUR) a jednorazový poplatok EIB za vymáhanie (1,5 milióna EUR; pozri bod 2.2), vzniknuté poplatky EIB za vymáhanie (0,5 milióna EUR) a poplatky za úschovu a audit (0,2 milióna EUR).

·Finančné výnosy zahŕňajú predovšetkým príjmy z úrokov z investičného portfólia (8,8 milióna EUR), realizované zisky z predaja finančných aktív (9,2 milióna EUR) a akumulované úroky z omeškania postúpených súm (11,7 milióna EUR).

·Finančné náklady zahŕňajú predovšetkým straty zo zníženia hodnoty súm postúpených EÚ v roku 2017 (pozri bod 5) a úrokové náklady na peňažné prostriedky a peňažné ekvivalenty (1,0 milióna EUR).

4.Správa pokladnice garančného fondu

4.1.Investičná politika

Likvidné aktíva fondu sa investujú v súlade so zásadami hospodárenia stanovenými v prílohe k dohode v znení zmien. Podľa týchto zásad sa 20 % prostriedkov fondu musí použiť na krátkodobé investície (nepresahujúce jeden rok). Tieto investície zahŕňajú cenné papiere s pohyblivou úrokovou mierou bez ohľadu na dátum ich splatnosti a cenné papiere s pevne stanovenou úrokovou mierou s maximálne jednoročnou zostávajúcou dobou splatnosti bez ohľadu na ich pôvodnú dobu splatnosti. Na udržanie rovnováhy medzi rôznymi nástrojmi poskytujúcimi požadovanú likviditu sa najmenej 100 miliónov EUR ponecháva v nástrojoch peňažného trhu, najmä v bankových vkladoch.

Približne 80 % prostriedkov fondu možno investovať do portfólia dlhopisov so zostávajúcou dobu splatnosti kratšou ako desať rokov a šesť mesiacov od dátumu platby. Priemerné trvanie investície všetkých aktív fondu nesmie prekročiť päť rokov. Investície do dlhopisov by mali spĺňať určité osobitné kritériá, ako sú likvidita, kreditná kvalita, oprávnenosť zmluvných strán a koncentračné limity. S cieľom zabezpečiť rozloženie rizika celková suma investovaná do dlhopisov na jediného emitenta nesmie presiahnuť 10 % z celkovej nominálnej hodnoty portfólia.

4.2.Vývoj výkonnosti a vývoj na trhu

Rok 2017 sa vyznačoval rastúcimi výnosmi na európskych trhoch s pevným výnosom, tento rast sa však vykompenzoval zmenšením kreditného rozpätia na historicky nízku úroveň.

Mieru volatility ovplyvnilo politické dianie vrátane holandských, francúzskych a nemeckých volieb, očakávania väčšieho obmedzenia nákupov aktív zo strany centrálnej banky a zlepšujúce sa svetové ekonomické podmienky. Výnosová krivka nemeckých štátnych dlhopisov stúpla o 14, 33 a 22 bázických bodov za dva, päť a desať rokov doby splatnosti (krivka nabrala „medvedí trend“). Rok 2017 sa vyznačoval historicky najnižšou volatilitou trhu, ktorá je však odôvodnená nízkou makroekonomickou volatilitou.

Hoci sa očakáva, že politická situácia zostane v roku 2018 veľmi neistá (okrem iného aj v dôsledku talianskych volieb), svetová ekonomika by mala naďalej rásť nadpriemerným tempom. Podľa trhového konsenzu sa očakáva, že po 2,4 % raste eurozóny v roku 2017 dôjde v roku 2018 k ďalšiemu 2,2 % rastu. Inflácia by zároveň mala zostať utlmená na úrovni 1,5 %, čo je pod cieľovou úrovňou 2 % stanovenou ECB. Napriek klesajúcej nezamestnanosti (keď sa Phillipsove krivky viac vyrovnali) sa veľmi pomaly vytvára cenový tlak. Nárast ceny ropy na štvorročné maximum by mohol tento efekt vyvážiť.

Významné svetové centrálne banky naďalej vykonávajú ústretové menové politiky a prebieha nákup aktív, ale normalizácia sa už začala. Očakáva sa, že Federálny rezervný systém zvýši sadzby v roku 2018 trojnásobne a ECB bude do septembra 2018 naďalej pokračovať v nákupoch aktív v objeme 30 miliárd EUR mesačne. Európska centrálna banka od januára 2018 znížila objem mesačných nákupov zo 60 miliárd EUR na 30 miliárd EUR, mesačne sa však vynaloží dodatočných 15 miliárd EUR na reinvestície a splácanie, čo spôsobuje, že tento pokles nie je až taký významný. Podľa razantného tónu zápisnice ECB z decembra a ďalších komentárov je pravdepodobnejšie, že kvantitatívne uvoľňovanie sa ukončí v septembri 2018 alebo najneskôr koncom roka.

V roku 2018 môžu európske štátne výnosy naďalej rásť, ak sa potvrdia očakávania silných ekonomických fundamentov a rastúcej inflácie v dôsledku vyšších cien ropy. Krivky môžu nabrať medvedí trend, keďže krátky koniec krivky sa viac riadi perspektívnym usmernením. Pokračovanie centrálnych bánk v nákupoch aktív stále podporuje kreditné rozpätia v prvej polovici roku 2018, ale súčasné historicky nízke úrovne sa môžu začať normalizovať a viac sa rozšíria s blížiacim sa septembrom, keď ECB pravdepodobne ukončí kvantitatívne uvoľňovanie.

Vývoj sadzieb na peňažnom trhu počas roka 2017 (zdroj Bloomberg)